*Állásfoglalás*

***a kisméretű szálló por (PM10) csökkentés***

***ágazatközi intézkedési programjáról*** *szóló kormány-előterjesztésről*

Az Országos Környezetvédelmi Tanács üdvözli a kisméretű szálló por *(PM10)* csökkentés ágazatközi intézkedési programjáról *(a továbbiakban: a program)* szóló kormány-előterjesztést és javasolja annak mielőbbi elfogadását.

A program széleskörű és alapos háttérelemzéssel készült, és ennek megfelelően a PM10 csökkentésre vonatkozó intézkedési terv is kiterjedt területeket ölel át, és fogalmaz meg végrehajtandó feladatokat.

A program megvalósítása során elért eredmények értékelése szempontjából fontosnak tartjuk azt a horizontális intézkedést, amely az országhatáron átterjedő levegőszennyezés pontosítását, modellezését tervezi.

Tekintettel arra, hogy

* a PM10 koncentrációja számos magyarországi településen rendszeresen meghaladja az egészségügyi határértéket,
* a PM10-szennyezés következtében (az Európai Környezetvédelmi Ügynökség megbízásából készült tanulmány[[1]](#footnote-1) szerint) Magyarországon évente mintegy 16 ezer ember hal meg idő előtt,
* a PM10-szennyezés különösen veszélyes a csecsemő- és kisgyermekkorban, az egész életre kiható károsodást okozva,
* a mindezek következtében előálló kár évente sok milliárd forintot tesz ki,
* az Európai Bizottság jogsértési eljárást indított Magyarország ellen a jogszabályban megengedett mértékű PM10-koncentráció túllépése miatt

**a Tanács támogatja a program mielőbbi elfogadását és gyakorlati végrehajtását**.

A Tanács javasolja, hogy ugyanúgy, mint más, hosszabb távra készülő programoknál, itt is alkalmazzák a gördülő tervezés módszerét. Ez azt jelenti, hogy ha valamilyen új adat, kutatási eredmény, vagy technikai megoldás arra mutat, hogy változtassunk a programon, akkor módosítsuk azt. Ezzel összefüggésben nagy jelentősége van az alapos és rendszeres értékeléseknek is, amelyeket célszerűen évente, de legalább kétévente el kell végezni.

A Tanács felhívja a Kormányt, hogy a program végleges változatának kialakításánál hangsúlyosan vegye figyelembe a szakmai, társadalmi szervezetek és tudományos intézmények véleményét.

A Tanács szükségesnek tartja, hogy a témáról a Kormány széles körű, hatékony és alapos tájékoztatást adjon.

Budapest, 2011. július 7.

1. http://air-climate.eionet.europa.eu/docs/ETCACC\_TP\_2008\_13\_HealthImpact\_AirPoll.pdf [↑](#footnote-ref-1)